Newquay
Newquay (kornvolski: Tewynblustri) je lučki i turistički grad od 21,370 stanovnika na jugozapadu Engleske.

Geografske karakteristike 

Newquay leži na sjeveru Grofovije Cornwall na obali Atlantika, točnije na sjevernoj obali estuarija riječice Gannel, udaljen 19 km sjeverno od Trura. Gotovo je spojen nizom manjih naselja sa ljetovalištem Padstow koje leži svega 15 km sjevernije

Historija

Newquay je vrlo staro naselje, što dokazuju prahistorijske nekropole Barrowfields i Trevelgue Head i arheološki nalazi iz brončanog i željeznog doba. Za srednjeg vijeka bio je malo ribarsko selo izraslo oko zaštićenog zaljeva kog danas znamo kao luku, oko koje se sve vrti. 

Sve do početka 15. vijeka Newquay je bio poznat pod svojim kornvolskom imenom Towan Blystra , ali kad je sredinom 15. vijeka Biskup Exetera Edmund Lacey dobio sredstva i podigao novi kej (engleski-quay), grad postao poznat kao Newquay.

Do početka 19. vijeka broj stanovnika je porastao na oko 1300 ljudi, tad su jednostavni drveni kejevi zamijenjeni u fazama, počevši od 1835. do današnje obzidane luke. Ona je trebala postati važan transportni centar za tadašnje glavne privredne grane Cornwalla, iskapanje kositra, ribarstvo i poljoprivredu.

Grad je stalno rastao a dolazak željezničke pruge 1876. donio je novu privrednu granu - turizam. On se počeo razvijati od viktorijanskog doba, kad je bogatiji dio stanovnika počeo koristiti blagodeti boravka na plažama uz more, tako da je krajem 19. vijeka izgrađen veći broj hotela diljem grada.

Kako je sve više stanovnika zemlje dobijala pravo na praznike, počelo se graditi jeftinije pansione naročito nakon 1930-ih. Nakon Drugog svjetskog rata došlo je do eksplozivne izgradnje svih vrsta turističkih objekata, Newquay je rastao i rastao dodavanjem sve više hotela, pansiona, trgovačkih centara, zabavnih parkova i privatnih vila. Od kad je 1960-ih importiran iz Sjedinjenih Američkih Država novi sport - surfanje, postao je britanski (i svijetski) centar za takmičenja u tom sportu.

Izvori

Vanjske veze 

 Newquay - one of the nation's favourite seaside holidays 

Gradovi u Engleskoj
Cornwall